《相之季共各携李伯时画轴见过分韵得人字》
宋代·周紫芝

人生不相知，白头反如新。知心不在久，觌面还成亲。

况我五安不，二妙俱可人。元龙百尺楼，人物谁与邻。

风流小安丰，玉树高嶙峋。联翩两竹舆，访我南坡春。

遂遣小叔雅，娱此照坐宾。王春三月雨，浸浸如游尘。

是日天为喜，霁色明清晨。各携古锦囊，共出画苑珍。

太邱重千载，高标澹风神。丹铅表丘壑，制度殊冠巾。

渊明撷秋菊，醉面玉色匀。龙眠赋远游，濯发天池滨。

二老不并世，异世真同论。当年天厩马，调御皆服驯。

绝域来象龙，地行俱麒麟。老眼阅神骏，摩挲得逡巡。

客意亦复悦，领我杯中醇。尚苦江夏帖，入我幽梦频。

倒箧倘有意，叩门君勿嗔。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。